FRANCZIA LÁSZLÓ
Franczia László 1989 júliusában kezdte meg pedagógusi pályafutását az akkori 621. számú Ipari Szakmunkásképző Intézetben műszaki tanárként. 
Az előző tanévhez hasonlóan idén is kiemelkedő eredményeket ért el tanítványai felkészítésében. Munkájának köszönhetően két gépésztechnikus tanuló is bejutott az Országos SOLID EDGE/EDGECAM Szakmai Verseny döntőjébe. A verseny országos fináléjában a résztvevőknek a középiskolai tananyagon túlmutató, magas szintű modellezési, műszaki rajzi, szerkesztési, mérnöki tervezési, szimulációs, célérték-keresési, anyagvizsgálati és végeselem-elemzési feladatokat kellett megoldaniuk, valamint a mesterséges intelligencia készségszintű alkalmazásában is bizonyítaniuk kellett felkészültségüket.
A verseny döntőjében Csizovszki Péter tanuló országos harmadik helyezést ért el. Ezt az eredményt tovább emeli, hogy az első két helyen Szlovákiából és Szerbiából érkező külhoni magyar versenyzők végeztek, a dobogó harmadik fokára ugyanakkor a Kiskunhalasi SZC Kiskőrösi Wattay Technikum tanulója állhatott fel.
[bookmark: _GoBack]Szakmai munkássága, pedagógiai elhivatottsága és tanítványainak eredményes felkészítése alapján Franczia László méltán érdemes a Siker Kovácsa Díj elismerésre.
Az elért országos eredményekhez szívből gratulálunk, további munkájához és a jövőbeni sikerekhez pedig jó egészséget és eredményes szakmai tevékenységet kívánunk!

